Hou skole oop – DAVakbonde en skoolbeheerliggame sê skole is nie gereed om Maandag te heropen nie. (Foto: Unsplash) Die DA is van mening dat slegs skole wat nié aan die nodige veiligheidsmaatreëls vir Covid-19 kan voldoen nie of in gebiede sonder ’n voldoende gesondheidstelsel geleë is, behoort toe te maak noudat Covid-19-gevalle skerp in Suid-Afrika toeneem. Dit sal ongrondwetlik wees om alle skole te sluit ten koste van die akademiese jaar, meen die opposisieparty. Nomsa Marchesi, DA-woordvoerder vir onderwys, en dr. Belinda Bozzoli, DA-skaduminister van hoër onderwys, het Vrydagmiddag tydens ’n virtuele mediakonferensie agumente uiteengesit waarom die meerderheid van skole in die land nié weer kan sluit nie. Dié argumente is reeds aan pres. Cyril Ramaphosa gerig vir oorweging te midde van onderwysvakbonde se noodkreet om die skole te sluit. “Skole is nie gereed om te sluit nie en is ook nie gereed om [aanlyn] onderrig te gee indien hulle gesluit word nie,” voer Marchesi en Bozzoli aan. Volgens die DA kan aanlyn onderrig in Suid-Afrika nie die ware Jakob vervang soos in ander ontwikkelende lande nie, aangesien talle leerders en onderwysers op tuisbodem nie internet-geletterd is nie. Die beskikbaarheid van data en voldoende internetkonneksie is ook ’n uitdaging in armer gemeenskappe. Marchesi en Bozzoli wys daarop dat talle leerders boonop afhanklik is van die voedselskemas by skole om hulle van voedsame kos te voorsien. Die opposisieparty is ook van mening dat hoewel onderwysers ondersteun moet word, hulle nes duisende ander Suid-Afrikaners na die werkplek moet terugkeer te midde van die virus. “Onderwysers moet besef dat duisende ander Suid-Afrikaners terug is by die werk en dat die hantering van die daaglikse uitdagings van die virus nog maande lank deel van ons lewens gaan wees,” verduidelik Bozzoli. Die DA is van mening dat, sou onderwysers nie terugkeer werk toe nie, hulle nie met die belastingbetaler se geld betaal kan word om bloot tuis te bly nie. Bozzoli verduidelik verder dat dit in die meerderheid van ouers se belang is om die leerders op die skoolbanke te hou aangesien tuisonderrig nie ’n opsie vir werkende ouers is nie. “Ouers het onderneem om terug te keer werk toe met die verstandhouding dat die skole beskikbaar sal wees om hul kinders op te voed en te versorg terwyl hulle by die werk is. Dit is ŉ belangrike maatskaplike en ekonomiese werklikheid. Hoewel ouers besorg kan wees oor die welstand van hul kinders, het die oorgrote meerderheid van hulle die belang dat skole oop bly.” Die DA doen nou opnuut ’n beroep op Ramaphosa en Angie Motshekga, minister van basiese onderwys, om skole oop te hou en nié te swig onder politieke druk nie.